ועדת הכלכלה, כנסת 17, פרוטוקול מספר 29, 2006-06-20 11:30

משה כחלון: אני פותח את ישיבת ועדת הכלכלה.

משה כחלון: על סדר היום: ההערכות בנתב"ג וברשות שדות התעופה לתנועת הנוסעים הצפויה בתקופת הקיץ.

משה כחלון: אנחנו יודעים ושמענו שבתקופת הקיץ אמורים לנסוע ולהגיע אליכם לשדה כ-1.3 מיליון נוסעים.

משה כחלון: אם נוסיף לזה את מספר התיירים הנכנסים, מדובר בכמות עצומה של אנשים.

משה כחלון: הייתי מבקש לשמוע מהמנכ"ל וממנהל השדה תשובות על מספר נושאים.

משה כחלון: הדבר הראשון המתבקש הוא לדעת האם צפויות לנו הפתעות נוספות על אלה שקרו בעת האחרונה בשדה?

משה כחלון: אמנם זה היה לפרקי זמן קצרים, ואני לא מנסה לעשות מזה משהו גדול, אבל חשוב להבהיר.

משה כחלון: אני מתייחס למה שקרה באילת ובנתב"ג.

משה כחלון: כיצד אתם ערוכים בנושא הבידוק הביטחוני ובדלפקי הצ'ק כי אנחנו שומעים על תקלות מעת לעת?

משה כחלון: אבקש הסבר על מערכת מיון המזוודות, על מעבר הנוסעים מהמטוס לטרמינל, פריקה והעמסת מטוסים וביקורת הגבולות.

משה כחלון: הייתי מבקש גם לשמוע ממנהל השדה על הזמן ממוצע לנוסע, מרגע שכף רגלו דורכת בטרמינל ועד שהוא עולה למטוס.

משה כחלון: הבמה שלכם.

משה כחלון: אני מתנצל על האיחור בפתיחת הדיון.

משה כחלון: היה לנו דיון על רשות הדואר ואני מתנצל על האיחור.

גבי אופיר: כאזרח המדינה, תרשה לי לאחל בהצלחה לכל חברי הכנסת החדשים.

גבי אופיר: זומנתי לכאן כדי לתת סקירה על מוכנות הרשות בכלל, המתקנים שלה, תוך שימת דגש על נתב"ג.

גבי אופיר: אתן סקירה כללית קצרה מאוד ונתמקד בעיקר בנתב"ג.

גבי אופיר: ב- 2005 עברו אצלנו כ-14 מיליון נוסעים, מתוכם 8.5 מיליון בנתב"ג, כ- 2.5 מיליון בשדות תעופה פנים ארציים, שגם שם אני אחראי, ו-2.5 מיליון איש בכלל מסופי הגבול, לאורך שטחה של מדינת ישראל.

גבי אופיר: ההיקפים של הרשות, בתפעול ובמוכנות לקראת הקיץ, מכוונת אותנו לא רק בנתב"ג, אבל הדגש שלנו הוא, כמובן, בנתב"ג.

גבי אופיר: עברנו לטרמינל 3 ב-2.11.

גבי אופיר: ודאי טסתם לחו"ל וראיתם את המקום היפה הזה ואת רמת השירות.

גבי אופיר: שנת 2005 היתה עבורנו שנת הרצה.

גבי אופיר: בתקופה הזאת גם עשינו סקר לקוחות בכ-7,000 שאלונים.

גבי אופיר: הציון שהתקבל, באופן ממוצע, היה ציון 9.

גבי אופיר: מניח שבמסמכים, אם קראת אותם, יש את כל הפרמטרים שביקשת.

גבי אופיר: אבל לא באנו רק להציג מסמכים, באנו גם להציג אותם.

גבי אופיר: מנהל נתב"ג יציג את הנושא.

גבי אופיר: שנת 2005 עברה, מבחינתנו, בהצלחה.

גבי אופיר: צריך לזכור שישנם טרמינלים שנכשלו ביום הפתיחה שלהם.

גבי אופיר: הודות להכנות המרביות שעשינו, יש לנו במה להתגאות בטרמינל הזה.

גבי אופיר: הוא אחד הזריזים בעולם.

גבי אופיר: אני לא מדבר על היופי, שגם הוא נחשב, כמובן.

אבשלום וילן: אנחנו בוועדת הכלכלה היינו שותפים.

גבי אופיר: אנחנו שיתפנו אתכם בכל.

גבי אופיר: כשעוברים ממעברה, מטרמינל קטן של 60 אלף מטר, לטרמינל של 200 אלף מטר, מדובר בפתיחה של עיר שלמה בלילה אחד, ובאופן טבעי צריך למצוא את ההתאמות.

גבי אופיר: היו בעיות לא מעטות: לחברות התעופה בתפעול, לנו, אבל התאפסנו מיידית והוספנו תקציבים.

גבי אופיר: ב-2005 הוספתי תקציבים לנושא הביטחון ולנושא המזוודות, תוספת כוח אדם, סדר גודל של 18 מיליון שקל.

גבי אופיר: מאז אנחנו נשארים באותו תקציב.

גבי אופיר: לגבי שיפור רמת השירות בפועל.

גבי אופיר: אם בטרמינל 1 ההוצאות הכספיות היו סדר גודל 850 מיליון שקלים, ההוצאות הכספיות שלנו כעת הן 1.4 מיליארד שקלים.

גבי אופיר: זה לא עלייה במספר העובדים אלא תוספת של עובדים מקצועיים ותפעוליים.

גבי אופיר: עובדי רשות שדות התעופה, מבחינתנו, מהווים משאב אנושי מאוד איכותי.

גבי אופיר: יחד עם זאת, יש לנו במדינת ישראל נמל תעופה אחד והוא בהחלט נקודת תורפה, במובן מסוים, סביב השביתות.

גבי אופיר: בנושא השביתות.

גבי אופיר: כאשר יש שביתה קטנה בנמל תעופה, כל עם ישראל מרגיש אותה.

גבי אופיר: אבל בפועל, כשאתה בודק את השביתות, ב-2004 ו-2005 לא היו שביתות, למעט 3 שעות בנתב"ג.

גבי אופיר: הוועד גם התחרט על הנושא הזה.

גבי אופיר: אתמול הוועד יצא בהכרזה, באופן עצמאי על פי בחירתו, ואמר: "אנחנו מאפשרים לעם ישראל בקיץ" – אתה מכיר את עידן?

יורם מרציאנו: אני מכיר אותו מצויין, לכן לא הייתי סומך על המילה הזאת.

גבי אופיר: אני לא נכנס לנבכי ליבו של פנחס עידן.

גבי אופיר: אני רק מדבר על ההצהרות שהיו בתקשורת.

יורם מרציאנו: כשהוא התמודד לראשות עיריית לוד, הסיסמה שלו היתה, ולכן הוא נבחר, שהוא יעביר תשלומי מיסים מרשות שדות התעופה ללוד.

יורם מרציאנו: כשהתחילו דיונים על כך, אחרי שהוא עזב את עיריית לוד, הוא השבית את השדה.

גבי אופיר: זאת סוגיה אחרת.

גבי אופיר: שנת 2005 היתה שנת ההרצה של הטרמינל.

גבי אופיר: רמת השירות, בסך הכל, טובה מאוד בכל היבט ועניין.

גבי אופיר: אנחנו עברנו סדר גודל של 8.5 מיליון נוסעים ב-2005 עם תקופות פיק גדולות.

גבי אופיר: אם היו מורידים את הפיק ומכפילים אותו במספר החודשים, השדה מסוגל לקלוט יותר.

גבי אופיר: לכן אני אומר שהתמודדנו היטב עם הנושא בשנת 2005.

גבי אופיר: הקיץ יש עליה ממוצעת במספר הנוסעים בשיעור בין 7% ל-10%.

גבי אופיר: זאת עליה של 5%.

גבי אופיר: עוד לא הגענו לתנועת השיא שהיתה בשנת 2,000 בטרמינל 1.

גבי אופיר: אני לא רוצה לחזור לרמת השירות שהיתה בטרמינל 1, כולנו זוכרים את הצפיפות.

גבי אופיר: ב-2001 היו 9.3 מיליון נוסעים.

גבי אופיר: השנה אנחנו עומדים להגיע לשיא שהיה בשנת 2,000.

גבי אופיר: השדה החדש בנוי, בשלב ראשון, ל-16 מיליון נוסעים, בתצורה הסופית שלו.

גבי אופיר: אנחנו עדיין לא נמצאים בתצורה הסופית שלו.

גבי אופיר: היום אנחנו יכולים לקלוט 10.5 מיליון נוסעים.

גבי אופיר: אני רוצה לומר שישנן דרכים לא מעטות לשטח פעילות פיקית.

גבי אופיר: כפי שידוע, בשדות תעופה, ככל שהם יותר משוטחי פיקים, הם יותר כלכליים.

גבי אופיר: אתה מגייס את כוח האדם והמשאבים לשעות השיא.

גבי אופיר: לכן שעות השיא הן מ-06:00 עד 09:00 ובשעות הלילה המאוחרות.

גבי אופיר: לאחר שאני אתייעץ עם השר שלי, יש לי כוונה ליצור מצבים של שיטוח פיקים באופן מכוון.

גבי אופיר: זה נושא שלא כדאי להיכנס אליו עכשיו.

גבי אופיר: הדבר השני, אנחנו הולכים להשקעה של 100 מיליון דולר בשנים הקרובות.

גבי אופיר: נכון שזה לא פתרון לקיץ אבל זה השלב השני לתצורה לפני הסופית.

גבי אופיר: אנחנו רוצים להוסיף בין 40 ל- 80 דלפקים.

גבי אופיר: אנחנו הולכים לשינויים טכנולוגיים, אמנם לא בקיץ, שיביאו לכך שרמת התנועה תהיה מהירה מאוד.

גבי אופיר: מה ניתן לעשות בקיץ?

גבי אופיר: אנחנו נערכנו לקיץ לכל דבר ועניין בצד המסחרי, מול חברות התעופה.

גבי אופיר: נערכנו על ידי ההכנות הפנימיות שלנו, גיוס כוח האדם וכל מה שצריך בנושא הקיץ.

אבשלום וילן: אנחנו רואים כאן שבטרמינל 3 יש 129 דלפקים.

אבשלום וילן: לעומת זאת, ב- 1 ו-2 היו 135 דלפקים.

גבי אופיר: 135 דלפקים זה כולל את טרמינל 1 ו-2.

גבי אופיר: יש הבדל בין פיצול לבין 129 שעובדים במרוכז.

אבשלום וילן: ב-129 דלפקים אתה מסוגל לתת תשובה בעומסים של יולי-אוגוסט?

גבי אופיר: התשובה היא כן.

גבי אופיר: אולי זה לא עונה על רמת הציפיות של חברות התעופה, שרוצות ב-5 דקות להעביר את הנוסעים.

גבי אופיר: אבל כשמסתכלים על צווארי בקבוק, לא מודדים רק תחנה אחת.

גבי אופיר: מסתכלים על התהליך.

גבי אופיר: בסך הכל התהליך, שמנהל נתב"ג יתייחס אליו, הוא תהליך מהיר וזריז.

גבי אופיר: בשעות הפיק אנשים יעמדו קצת יותר.

גבי אופיר: רמת השירות קטנה, אבל עדיין רמת השירות טובה.

גבי אופיר: בעבר היו ממתינים בביטחון כשעה, ואילו היום, בממוצע, זה לא יותר מעשרים דקות.

גבי אופיר: זה הודות להשקעה הכספית שלנו.

לאה ורון: גם בשעות הפיק יעמדו 20 דקות או הרבה יותר?

גבי אופיר: אמרתי בממוצע לאדם.

גבי אופיר: יש כאלה שעוברים בדיקה ארוכה יותר, לאו דווקא ישראלים.

גבי אופיר: אבל אם הוא ישראלי והוא יעמוד בתור, זה הממוצע.

אבשלום וילן: כותרת הדיון היתה היערכות לשעות השיא.

אבשלום וילן: האם גם בשעות הפיק בעונת השיא, אתה מעריך שתשמרו על ממוצע של 20 דקות?

גבי אופיר: לגבי הביטחון, התשובה היא כן.

גבי אופיר: אתה יכול לראות כאן לגבי כל תחנה ותחנה מה הממוצעים בה.

גבי אופיר: זה נבדק על בסיס של פסח ועל הבסיס הקיץ האחרון בשעות הפיק.

גבי אופיר: שעות הפיק לא משתנות.

גבי אופיר: ברגע שאתה מגיע לפיק מסוים, זה מה שמנהל נתב"ג נותן בשעות הפיק.

יצחק זיו: מה ההמלצה שלכם לגבי נוסע שמגיע לשדה התעופה?

יצחק זיו: כמה זמן הוא צריך להגיע לפני הטיסה?

גבי אופיר: ביקורת גבולות היא לא בתחום אחריותי.

גבי אופיר: כרגע משטרת ישראל ומשרד הפנים הכניסו את הרשב"ג, שחברת אלתא הובילה.

גבי אופיר: אנחנו ביקשנו לעצור את הדבר הזה לעונת הקיץ ולערוך את הבדיקה לאחר מכן.

אבשלום וילן: הבדיקות הביטחוניות הן באחריותכם?

גבי אופיר: התשובה היא כן.

גבי אופיר: הנושא האחרון הוא בנושא השביתות והוועדים.

גבי אופיר: אתמול, לאחר שיחה שלי עם פנחס עידן, למרות ההערה - - -

יורם מרציאנו: אני מאוד אוהב את פנחס, שלא יהיו פה טעויות.

גבי אופיר: יו"ר ועד העובדים, על פי החלטתו, יצא לתקשורת.

גבי אופיר: כנראה מתוך הבנה שתדמיתה של הרשות היא גם תדמית הוועד שלו.

גבי אופיר: הוא אמר: "אנחנו נאפשר עד סוף החגים.

גבי אופיר: למרות חילוקי הדעות, לא תהיינה שביתות בתקופות האלה".

גבי אופיר: שלא תהיינה הבנות, קל לי כמנכ"ל לרצות ועד עד הסוף.

גבי אופיר: יש גבולות ואנחנו נוהגים בקשיחות ובהוגנות.

גבי אופיר: מה שאפשר נותנים, מה שלא ניתן לא נותנים.

גבי אופיר: בשורה התחתונה, כל מה שאפשר לגבי הקיץ, שאינו בתחום התשתיות, שזה לוקח זמן, אנחנו נמצאים שם.

גבי אופיר: אני רוצה להגיד שעלו הצעות, בזמנו, לפתוח גם את טרמינל 1.

גבי אופיר: אבי פרידמן בטח יאמר את שלו בעניין הזה.

גבי אופיר: אנחנו עובדים במשותף בצורה מצוינת.

גבי אופיר: ממשלת ישראל החליטה שבונים את טרמינל 3 ו-2 אינו ממשיך, למעט טיסות פנים ארציות, כי נעשתה עבודה בזמנו שהספליט למשך השנה, לצורך העניין, יעלה 40 מיליון דולר תוספת.

גבי אופיר: לכן היתה החלטה שפועלים ב"הולד" ממקום מסויים, מטרמינל 3 בלבד, והוא ייבנה מודולארי.

גבי אופיר: לבנות בהיקפים של עוד 2 זרועות כרגע, זה עוד 200 מיליון דולר.

גבי אופיר: היתה הצעה שזה יהיה עונתי.

גבי אופיר: אלה השקעות גדולות מאוד.

גבי אופיר: אני חש היום, שאין צורך להשקיע בדבר הזה ואפשר לתת רמת שירות טובה.

גבי אופיר: אגב, הקדמנו את הטיסות בעוד שעה, על פי אישור שר התחבורה.

גבי אופיר: אני מאמין בכל ליבי שאנחנו יכולים לתת ואנחנו מוכנים.

אבשלום וילן: האם טרמינלים 1 ו-2 הם כרגע מחוץ לפעילות?

גבי אופיר: את 1 הרסנו.

גבי אופיר: 2 עובר ל-1 כי מוביל המטענים השלישי, אמור להיות שם, כדי לשבור את המונופול של חברת ממן.

גבי אופיר: בסוף השנה אנחנו אמורים לפתוח לטיסות פנים ארציות את 1.

גבי אופיר: 1 יוצא למכרז לצרכים אחרים.

גבי אופיר: ודאי שיש רמת ציפיות גבוהה, רוצים להגיע להרבה יותר ממה שצריך, אבל זה לגיטימי.

גבי אופיר: טרמינל 3 יפעל טוב מאוד בקיץ.

זאב שריג: אני מנהל נמל התעופה בן גוריון.

אבשלום וילן: רק רגע, מר שריג.

אבשלום וילן: בוא ניתן לנציגי חברות התעופה להעלות את משנתם ואז מנהל השדה יוכל לענות.

גבי פרידמן: אני מייצג את כל חברות התעופה הזרות הסדירות שנכנסות לישראל.

גבי פרידמן: אני מקבל חלק מהדברים של ידידי גבי אופיר.

גבי פרידמן: גם הוא וגם זאב, למרות המאמצים, יהפכו את השדה הזה לדבר בלתי אפשרי, גם מבחינת הדלפקים וגם מבחינת הנוסעים.

גבי פרידמן: אני רוצה להזכיר לכולכם, שלאור מדיניות השמים הפתוחים, חל גידול של 20% בטיסות הקיץ לעומת הקיץ שעבר.

גבי פרידמן: אני לא רוצה לחשוב על מצב שנתקעים פה מטוס או שניים וצריך להוריד את הנוסעים מהמטוס ולהשאיר אותם בשדה התעופה ואז מטוס אחר לא יכול להיכנס וכדומה.

גבי פרידמן: אלה דברים שייצרו חורים גדולים מאוד.

גבי פרידמן: אני שואל, למה לקחת דבר טוב שהיה קיים בטרמינל 1 ולהפוך אותו לתצוגה למכוניות או למכירת רהיטים?

גבי פרידמן: למדינת ישראל יש שדה אחד.

גבי פרידמן: טרמינל 3 זה השדה היחידי שישנו.

גבי פרידמן: יש גידול השנה ב-20% במספר הטיסות לארץ והצפי לגידול בתיירות הנכנסת בשנה הבאה הוא עוד חצי מיליון תיירים.

גבי פרידמן: לטרמינל 3 אין היום עוד רזרבות, אין לו כלום.

גבי פרידמן: מה שגבי דיבר, על לבנות עוד זרוע אחת - - -

לאה ורון: מה היה בטרמינל 1 שאין היום בטרמינל 3.

גבי פרידמן: לבנות עוד 5, 6 שרוולים זה עוד 5 שנים.

גבי פרידמן: לא יכול להיות שטרמינל 3 יהיה מתוח עד גבול היכולת שלו ולא תהיה לנו אלטרנטיבה.

גבי פרידמן: לא יקרה לנו שום דבר במדינת ישראל, אם תהיה עוד רזרבה של טרמינל 1.

גבי פרידמן: יעבירו לשם את טיסות השכר ואת הטיסות הפנים ארציות וזה יפתור את הבעיה למספר שנים.

גבי פרידמן: למה לקחת דבר שהוא קיים ופשוט לוותר עליו, ולהרוס אות?

גבי פרידמן: ושאנחנו עוד נבכה על כך?

גבי פרידמן: חצי מיליון תיירים בשנה הבאה, מיליון תיירים יותר בעוד שנתיים.

גבי פרידמן: לדעתי, במצב הנוכחי - - -

אבשלום וילן: הטענה ברורה.

עמיהוד אתגר: אני מלשכת מארגני תיירות נכנסת לישראל.

עמיהוד אתגר: זה הגוף היציג של סוכני הנסיעות שעוסקים בתחום התיירות הנכנסת.

עמיהוד אתגר: אני רוצה להצטרף לדעה שהציג אבי פרידמן ולדברים שהועלו בפורום של כוח המשימה להגדלת מספר התיירים לישראל.

עמיהוד אתגר: אנחנו יודעים שגם בתשתיות המלונאיות הקיימות היום, לפני שמוסיפים בתי מלון, אנחנו יכולים לקלוט כמות גדולה יותר של תיירים, כ-1.5 מיליון יותר מ-2005.

עמיהוד אתגר: מובעים כאן הרבה דברי הערכה לרשות שדרות התעופה, על הדרך שנפתח טרמינל 3, על ההצלחה הגדולה, ועל שביעות הרצון, נכון להיום, מרמת השירות.

עמיהוד אתגר: אבל, כשאנחנו יודעים על הצפי הזה של התיירות, שהוא קיים, וזה צפי בהחלט ריאלי, ועושים הרבה פעולות בהשקעות שונות של הממשלה, חלק גדול מאוד מהפיתוח של תנועת התיירות הזאת יכול להיות רק בקבוצות, והוא נעשה רק בקבוצות.

עמיהוד אתגר: כדי לסבר את האוזן, אני יכול להגיד, שהגידול במספר התיירים שמגיעים בקבוצות, בחמשת החודשים הראשונים של השנה, עלה ב-50%, כשכל התנועה עלתה רק ב-24%.

עמיהוד אתגר: למדינת ישראל יש פוטנציאל מאוד גדול, ואנחנו ייעדנו לטרמינל 3 גם את הדלפקים שהיום לא משמשים לתנועה של קבוצות.

עמיהוד אתגר: צריך להשתמש בהם כי יש איתם בעיה לשימושים רגילים של חברות התעופה.

עמיהוד אתגר: לכן אנחנו עלולים להיות במצב שבו נהיה עם חסר להגדלת התיירים בגלל התשתית ובדרך שבה מפעילים את נתב"ג על החלקים השונים שלו.

עמיהוד אתגר: בהחלט, בקטע הזה, הצפי קדימה הוא כזה שאסור להיות במצב שבו טרמינל 1 לא יוכל להיות לשימושים תעופתיים, כי אחרת הוא יהווה חסם לכלכלה.

ליאור יבור: אני סמנכ"ל אל-על.

ליאור יבור: אנחנו מיושרים לחלוטין עם הרשות והשדה.

ליאור יבור: אין ספק שיהיו בקיץ תנאים של פיקים והעבודה תהיה קצת יותר קשה.

ליאור יבור: אנחנו מצפים להטיס כחצי מהתנועה בתקופת הקיץ.

ליאור יבור: ישנן שתי נקודות שאליהן צריך להתייחס: ברור לנו שיהיה חוסר בדלפקים, אבל זה חוסר שניתן לחיות איתו.

ליאור יבור: הפתרונות שהרשות והשדה נותנים הם פתרונות טובים.

ליאור יבור: צריך לחזק את השדה בעומסים בשעות הלילה המאוחרות, עם סגירת השדה להמראות.

ליאור יבור: זה מתקשר למה שאמר אבי פרידמן לגבי מטוסים שמתעכבים.

ליאור יבור: בשעות האלה, בעצם, אין אפשרות לשחרר אותם בגלל סגירת השדה.

ליאור יבור: פה צריך להרחיב את הסמכויות של מנהלת השדה.

אבשלום וילן: הרי קיבלנו החלטות ברורות.

אבשלום וילן: גם בסחיפהול הולנד סוגרים את השדה וזה כך בכל אירופה, אנחנו מכירים את זה.

אבשלום וילן: אבל כאן ראינו ששר התחבורה מתח את זה כמעט עד הגבול.

אבשלום וילן: נדמה לי שבין 2:00 עד 4:50.

אבשלום וילן: זה רק 3 שעות.

ליאור יבור: נכון, כל אותן טיסות שממריאות סמוך לסגירת השדה, כל תקלה בעצם אין להנהלת השדה סמכות לאשר המראה.

ליאור יבור: המשמעות כלפי חברות התעופה, במקרה הטוב - - -

אבשלום וילן: כמה תקלות כאלה היו בקיץ 2005, בחודשים יולי, אוגוסט, ספטמבר ועד החגים?

ליאור יבור: באל-אל 3-4.

ליאור יבור: אני מעריך שזה 8 עד 10 טיסות.

ליאור יבור: צריך לחשוב על הבלגאן שזה עושה ועל הפגיעה בנוסעים.

ליאור יבור: צריך לתת למנכ"ל הרשות או למנהל השדה, לאשר המראות בשעות האלה.

לאה ורון: היום זה הסמכות לאשר היא של השר?

ליאור יבור: כן.

גבי אופיר: אל תפילו את זה על גבו של השר.

גבי אופיר: אנחנו יודעים לתת פיתרון שיהיה שחרור.

גבי אופיר: זה לא קשור לשר, אני הכתובת.

אבשלום וילן: גבי, החוק אומר שזאת סמכות השר.

אבשלום וילן: אם הוא נתן לך אישור קבוע, תגיד שהוא נתן לך אישור קבוע.

גבי אופיר: אני רק אומר שאני הכתובת.

גבי אופיר: אם צריך לשאול את השר, אני פונה אליו.

גבי אופיר: לא כל חברת תעופה תתקשר לשר באמצע הלילה.

זאב שריג: אנחנו עובדים בקומוניקציה עם כל החברות, גם אם לפעמים האינטרסים נוגדים.

זאב שריג: בסך הכל הכוונה של כולנו היא לקיים תעופה וכלכלה ולשרת את הנוסע בצורה הטובה ביותר.

זאב שריג: לצורך זה אנחנו לא מתעסקים בדיבורים אנחנו מתעסקים במעשים.

זאב שריג: כדי לדעת מה רמת השירות שלנו, איך להיערך, איפה אנחנו טובים ואיפה פחות, מה אנחנו צריכים לעשות כדי להשתפר, אנחנו כל הזמן עורכים סקרים על ידי חברה חיצונית.

זאב שריג: אנחנו בודקים שני נושאים.

זאב שריג: נושא אחד - שביעות רצון הקהל.

זאב שריג: מה הקהל חושב עלינו?

זאב שריג: כאן אני יכול לומר שיש פער של בערך 180 מעלות בין מה שכתוב בעיתונות בכותרות לבין מה שהציבור חושב עלינו.

זאב שריג: ראה את הכותרת של היום, שזאת כותרת ממוחזרת מהקיץ הקודם, שגם חזתה קריסה.

זאב שריג: לא היתה התנצלות אחרי שהקריסה לא באה.

זאב שריג: אני מניח שכל אחד מכם כבר הספיק לעבור בטרמינל הזה ויודע לברור בין מה שנכתב בעיתון והשירות שהוא קיבל בעצמו.

זאב שריג: לכן יש לכם גם ניסיון אישי וגם ניסיון של המשפחות שלכם.

זאב שריג: שביעות רצון נותנת לנו טפיחה על השכם, אבל יש לנו גם מדדים של זמנים – כמה זמן עומד נוסע ואיפה?

זאב שריג: הדבר השני שאנחנו מודדים זה הפרמטרים של הזמן.

זאב שריג: זה חשוב לנו לא רק מבחינת השרות לנוסע, אלא זה משפיע גם על משאבים שלנו, החל מכמה עובדי ביטחון צריך.

זאב שריג: אל תשכחו שיש לנו את הבלאנס הזה, ואל תתייחסו לזה בציניות, מכיוון שזה מקור הפרנסה שלנו - אם האדם עובר קצר ככל שניתן, הוא מגיע לדיוטי פרי ויש לו יותר זמן לעשת קניות.

זאב שריג: הדיוטי פרי הזה מחזיק אותנו על הרגליים.

זאב שריג: אל תשכחו שהנוסע משלם אגרת נוסע בסך 13 דולר בלבד, כשבכל המקומות האחרים הממוצע הוא 40 יורו.

אבשלום וילן: כמה הנוסע הישראלי מוציא בדיוטי פרי יחסית בעולם?

זאב שריג: הרבה יותר.

זאב שריג: בזכות אנשינו הטובים יצרו פיתויים חיוביים, בלי עבודה בעיניים.

זאב שריג: אנחנו יותר זולים מהעיר ב-25%, למרות התחרות.

זאב שריג: הפירמות הן מהטובות והידועות בעולם.

זאב שריג: השרות שאנחנו נותנים הוא הטוב ביותר.

זאב שריג: במקום להסתובב בחוץ לארץ חצאי ימים כדי למצוא את קניותיך, בבן גוריון אתה מסיים אותן ואתה יודע שזה מחכה לך, ויש לזה אבא ואמא ויש למי להתלונן אם קרה לך משהו.

זאב שריג: לכן אנחנו לא עובדים על אף אחד בעיניים.

זאב שריג: אל תשכחו שהשירות הזה קיים כבר 15 שנה.

זאב שריג: אם הוא היה לקוי או זאת היתה עבודה בעיניים, אז ברור לך שאנחנו היינו סובלים מכך.

זאב שריג: לכן חשוב לנו שהשרות יהיה יעיל ושהנוסע יגיע בזמן לטיסה כדי שה"בורדינג" שלו לא יתעכב ומטוס יעבור בזמן.

זאב שריג: אז הוא עוזב לי את השרוול בזמן ואני יכול לשים את המטוסים הבאים, כפי שתכננתי.

זאב שריג: יש לכם את הטבלאות מול העיניים - - -

אבשלום וילן: ראיתי אותן.

אבשלום וילן: רציתי שתענה לטענה של חברות התעופה והתיירות לגבי יכולת התפוסה של טרמינל 1.

זאב שריג: אני באתי ערוך להכנות לקיץ, אז אני יכול להגיד לך לגבי הקיץ, מה אפשר לעשות בנושא התפוסה.

זאב שריג: בכל שדה תעופה בעולם, התופעה הזאת של הפיקים זהה.

זאב שריג: מדוע?

זאב שריג: כי חברות רוצות לצאת בבוקר כדי להביא את הנוסעים שלהם למרכז מסוים ומשם להפיץ אותם בעולם.

זאב שריג: אם הוא לא ממריא מאיתנו ב-6 בבוקר הוא לא יגיע לאירופה למרכז ההפצה, ואז הטיסה לא משתלמת לו.

זאב שריג: אותו דבר בטיסת צ'רטר.

זאב שריג: הוא רוצה לקחת מטוס ולהיות איתו בשמיים כל שעות היממה, 24 שעות לטוס איתו, למעט הנחיתות ההכרחיות, אחרת הוא לא מרוויח על האווירון.

זאב שריג: כדי להספיק גם הוא רוצה לצאת ב-06:00, או לצאת בלילה לטיסות הארוכות של האוקיאנוס, כדי להגיע בשעות הנוחות, למזרח ולמערב.

זאב שריג: בצהריים מגיעות כל הטיסות של הסבב המהיר.

זאב שריג: הן מגיעות לאירופה ושעה וחצי לאחר מכן הן יוצאות.

זאב שריג: כל הדברים האלה מתחברים לא על בן גוריון בכלל, הם מתחברים איתנו על כל הגלובוס, גם המטוסים וגם הנוסעים.

זאב שריג: לכן זאת תופעה אופיינית לכל העולם והביקושים בשעות האלה יש להם סדר עולמי .

זאב שריג: אנחנו פועלים על פי חוקה בינלאומית, לא על פי חוקה בן גוריונית.

זאב שריג: יש בעולם הנחיות למי יש עדיפות על מי, ולכן העדיפות הזאת פועלת גם בנמל תעופה בן גוריון.

זאב שריג: מאחר אנחנו כפופים לחוקה הבינלאומית, חברה שטסה שנים בין שעה מסוימת לשעה מסוימת, יש לה סלוט היסטורי.

אבשלום וילן: מר שריג, ישנה כאן נקודה עקרונית.

אבשלום וילן: נציגי החברות אומרים שבקיץ הזה ובקיץ הבא, אם תהרסו את טרמינל 1 לא נצליח לספק את הביקושים.

קריאה: זאת תהיה בכייה לדורות.

זאב שריג: בקשר לבכי אני לא מומחה.

זאב שריג: אני יכול להגיד לך איך נערכנו לקראת הקיץ, ומה יעזור לנו ברגע, בהינף יד, בהינף אצבע - פתיחה של הלילה או הגדלת השעות של הלילה.

זאב שריג: גם השעה הזאת שקיבלנו משר התחבורה, הכניסה לנו אפשרות ל-20 טיסות נוספות.

זאב שריג: זה הרבה מאוד, ולכן כל שעה זה כלכלה, זה עבודה.

זאב שריג: המתקן קיים, טרמינל 3 קיים.

זאב שריג: העובדים אפילו נמצאים בשטח, רק מתבטלים 3 שעות.

זאב שריג: גם עובדי החנויות מתבטלים 3 שעות.

זאב שריג: גם בקרי הגבולות.

זאב שריג: זאת אומרת, 3 שעות מושבת אצלי הכל.

אבשלום וילן: יש חוק של כנסת ישראל, כמו בכל אירופה, ואלה ה-3 שעות.

אבשלום וילן: ניצלתם את המרווח שהשר יכול להתיר.

אבשלום וילן: לא נחזור שוב להפעלה של 24 שעות.

אבשלום וילן: אתה מסב את הגלגל לאחור.

אבשלום וילן: בעצם מה אתם אומרים, אם אני מבין נכון?

אבשלום וילן: שאם לא תהיה ברירה, השר ייאלץ לפתוח את השדה ל-24 שעות כי אחרת לא תהיה אלטרנטיבה.

זאב שריג: לא אמרתי את זה.

אבשלום וילן: זאת המשמעות.

זאב שריג: אמרתי שכדי לנצל - - -

אבשלום וילן: אופטימאלית אני מסכים איתך.

אבשלום וילן: אבל אופטימאלית, כנסת ישראל לקחה בחשבון, וגם הוועדה, שיש אזרחים שחיים באזור ובין 02:00 ל-05:00 סגרו.

לאה ורון: וגם זה בדומה למצב בעולם.

לאה ורון: זאת לא היתה השאלה.

לאה ורון: השאלה היתה על טרמינל 1.

גבי אופיר: שר התחבורה הפעיל את סמכותו והגדיל בעוד שעה.

גבי אופיר: אגב, כנסת ישראל הסמיכה אותו לחרוג משעות.

גבי אופיר: אם יהיה צורך בעוד שעה נוספת, אנחנו נפנה אליו.

גבי אופיר: אנחנו פותחים כעת נישה, שלא כדאי להיכנס אליה.

גבי אופיר: הנושא של איכות הסביבה ופתיחת הלילה הוא דיון נפרד שאפשר להביא אותו בהזדמנות.

גבי אופיר: כרגע אנחנו לא שם.

אבשלום וילן: עלתה כאן הטענה שהעומסים יהיו כאלה שייאלצו את השדה לפעול 24 שעות.

אבשלום וילן: הטענה שלהם היא, שאם התחזית בגידול התיירים תימשך, תוך שנה ייכנסו לבעיות שאי אפשר יהיה לצאת מהן בגלל העומסים.

זאב שריג: לגבי זמן מסלול נוסע יוצא.

זאב שריג: הזמן שאורך ל- 60% מהנוסעים, מרגע שהגיעו לבידוק עם המזוודות ועד שהם מגיעים לדיוטי פרי, הוא 36 דקות.

זאב שריג: זה אומר, ביטחון, צ'ק אין, בדיקת כבודת יד, ביקורת דרכונים, כולל הדרך.

אבשלום וילן: האם יש לכם נתון לגבי כמה זמן, בממוצע, לפני הטיסה מגיעים הנוסעים?

זאב שריג: החוק הבינלאומי אומר שלטיסה בינלאומית צריך להתייצב 3 שעות לפני הזמן.

זאב שריג: גילינו שאנשים, מרצונם החופשי.

זאב שריג: בין 25% ל-30%, מגיעים שלוש שעות ומעלה לפני הטיסה.

זאב שריג: זאת תופעה מבורכת כי אז אנחנו נטפל בהם, להם יהיה יותר זמן פנוי, ואנחנו נוכל להיפטר מהעומסים.

זאב שריג: אל תשכחו שהרכבת מגיעה מנהריה ויש עוד אמצעי תחבורה, ויש כאלה שבאים לבלות בטרמינל.

משה כחלון: דווקא די נעים שם.

זאב שריג: אל תערבבו זמן המתנה בביטחון יחד עם הצ'ק אין.

זאב שריג: כשאנחנו מודדים, אנחנו מפרידים בין שני הפרמטרים.

זאב שריג: ביטחון זה מהרגע שהגעת לביטחון ושאלו אותך ועד הרגע ששמו לך את הסטיקר ואמרו לך טיסה נעימה.

זאב שריג: זה הזמן שאנחנו מודדים.

זאב שריג: הצ'ק אין זה כבר התפלגות אחרת, שאנחנו מודדים.

זאב שריג: שוב, אנחנו לא יכולים לרמות את עצמנו בכל המדידות כיוון שאנחנו נגיע למסקנות עקומות.

יורם מרציאנו: האמת היא שאת שדה התעופה אני מכיר בחודשים נובמבר דצמבר כי אז אני מבין שהפסיקה העבודה בשדה והחברים מלוד ורמלה מתקשרים ואומרים שפיטרו אותם, אחרי שקלטו אותם לתקופות מסוימות.

יורם מרציאנו: זה הברומטר שלי למה שקורה ברשות.

יורם מרציאנו: אני מבין, על פי מה שאני שומע וקראתי גם בעיתונים, שמה שפעם היו טרמינל 1 ו-2 הולכים וטרמינל 3 נפתח.

יורם מרציאנו: אני מברך על הטרמינל ועל השירותים בו.

יורם מרציאנו: אני יכול לומר שכנוסע אני מתגעגע לטרמינל 1 ו-2.

יורם מרציאנו: אני רוצה להבין, כמי שמתכוון לעסוק בנושא שדה התעופה.

יורם מרציאנו: שלחתי למנכ"ל הרשות ולשר התחבורה מכתב.

יורם מרציאנו: אתם הרי יושבים שם מסביב, ועכשיו אני שומע שאתם הולכים להשכיר את טרמינל 1 לאחת מחברות השילוח.

יורם מרציאנו: אתם גובים מיסים מכולם, כולל מממן מקייטרינג, מאל-על, ומהתעשייה האווירית.

יורם מרציאנו: אני רוצה לשאול שאלת הבהרה והייתי רוצה להבין אחת ולתמיד: המיסים שאתם גובים, הולכים לטובת רשות שדות התעופה.

יורם מרציאנו: האם היא מועצה תעשייתית?

יורם מרציאנו: היא מועצה עצמאית?

יורם מרציאנו: למי הולכים המיסים האלה?

יורם מרציאנו: אני רוצה לומר עוד דבר, שאני רוצה שנשים על השולחן: משיחות שקיימתי עם מנהלים באזור, שיש להם משרדי שירותי תעופה שמשלמים לכם מיסים - - -

לאה ורון: חבר הכנסת מרציאנו, מדובר באגרות ותשלומים שגובה רשות שדות התעופה, זה לא מיסים.

יורם מרציאנו: אני רוצה לשאול שאלת הבהרה.

יורם מרציאנו: בתחילת סדר היום פה דיברתם על מעבר הגבול ולא דיברתם על האגרות.

יורם מרציאנו: לכן אני רוצה לשאול שאלה שמאוד מעניינת אותי, כחבר כנסת.

יורם מרציאנו: אני גם יודע שלמשל, ממן, שאמור לקבל מכם שירותים עבור תשלומי הארנונה שהם משלמים לכם, לא מקבלים מכם שום שירות, חוץ מאשר פיני אשפה.

יורם מרציאנו: לא פיתוח, לא שום דבר שאתם אמורים לתת לו.

יורם מרציאנו: והשאלה שאותי מטרידה בעניין הזה, שאני בודק אותה גם בהיבט המשפטי זה העניין – אני יודע, למשל, בתפן או ברמת חובב, כדי לגבות מיסים, הם הקימו מועצות תעשייתיות.

יורם מרציאנו: עד כמה שאני יודע אתם גם לא מועצה תעשייתית.

יורם מרציאנו: יש פה סתירה בחוק של מדינת ישראל, שכרגע גם בודקים אותה.

יורם מרציאנו: כרגע הייתי מבקש לקבל תשובה ישירה מהמנכ"ל, שאגב, אני מאוד מעריך ומכבד.

יורם מרציאנו: למען הגילוי הנאות אני גם מאוד אוהב אותו.

יורם מרציאנו: תודה.

יורם מרציאנו: אני גם רוצה לומר, כתושב לוד, שסובל מכם המון.

יורם מרציאנו: אני רואה את הגינה של השכן שלי שפורחת וצומחת ואת השכן מצד ימין - - - אתה יודע, יש בדיחה.

יורם מרציאנו: כל פעם שיש שוד בשדה תעופה, אומר שדה תעופה לוד.

יורם מרציאנו: כשנוחת מטוס אומרים שדה תעופה תל-אביב.

יורם מרציאנו: אני רוצה שפעם אחת ולתמיד אנחנו נקשור את גורלנו זה בזה כמו שהיה כל השנים.

יורם מרציאנו: אני הייתי רוצה שתסתכלו גם בחצר האחורית של השכן הפחות מצליח.

יעקב כהן: כבוד היושב ראש.

יעקב כהן: אני רוצה לציין וכמו ששמענו, לדעתי, ממה שרואים בשטח יש באמת הטבה בזמן ההמתנה בטרמינל החדש.

יעקב כהן: זה לא כמו פעם שחיכו שעה בתור.

יעקב כהן: היום זה התקצר והמנכ"ל אומר שזה 36 דקות, ואני שמח לשמוע זאת.

יעקב כהן: יש גם התייחסות של המנכ"ל ושל רשות שדות התעופה לכל פניה ומרגישים שיש עם מי לדבר, ועל זה תודתי נתונה להם.

יעקב כהן: אני רוצה לשאול, מהי השעה הכי מאוחרת שאפשר להגיע לפני הטיסה?

זאב שריג: בין חצי שעה לשלושת רבעי השעה, אם אתה עושה את הצ'ק אין כל כך מאוחר, המזוודה שלך לא תגיע למטוס.

משה כחלון: זאת אומרת, שאם הוא מגיע חצי שעה לפני הטיסה אין לו סיכוי לעלות?

זאב שריג: אין לו סיכוי.

זאב שריג: משעה הוא בסיכון גבוהה, אלא אם הוא מוכן להגיע בלי המזוודה שלו.

משה כחלון: ואם הוא מגיע רק עם תיק?

זאב שריג: עשינו שיפור גדול מאוד בנושא הזה.

זאב שריג: אזרח ישראלי עם תיק יד בלבד לא עובר יותר בדיקה ביטחונית בהתחלה, למעט השאלה וההזדהות.

זאב שריג: מעבר לזה הוא לא עובר בדיקה ביטחונית ומייד ניגש לצ'ק אין.

זאב שריג: את הבדיקה הביטחונית הוא עובר כבר בכבודה, כך שאין לו שתי תחנות שבהן מבלבלים לו את המוח עם שאלה מאיפה באת ולאן אתה הולך.

זאב שריג: זה ייקח רבע שעה מהרגע שהגעת לשדה ועד הדיוטי פרי.

גבי אופיר: ראית את בתי התפילה?

גבי אופיר: על זה תגיד מילה טובה.

יעקב כהן: ראיתי את הכל.

יעקב כהן: שמתי לב שכשאני מגיע באמצע הלילה, אנשי הביטחון בכלל לא שומעים מה אני עונה להם על השאלות.

יעקב כהן: ברצוני לשאול.

יעקב כהן: מה קורה בנמל התעופה בשבת קודש?

יעקב כהן: מתי החנויות נפתחות?

יעקב כהן: מתי הן נסגרות?

יעקב כהן: פעם אל על היתה פתוחה בשבת ולמרות זאת היא היתה בגירעון כבד.

יעקב כהן: כעת, למרות שהיא סגורה בשבת, מצבה הכלכלי יותר טוב.

יעקב כהן: אני רוצה לדעת מה המצב של החנויות בשבת?

יעקב כהן: האם הן פתוחות?

יעקב כהן: מה מצב הכשרות בחנויות?

יעקב כהן: יש מודעות לזה?

יעקב כהן: רציתי לשאול האם, למרות שאל-על הופרטה, עדיין נשמר הנושא של אי נסיעה בשבת ועד איזה מידה?

משה כחלון: חבר הכנסת גבאי, ואחר כך ישיב המנכ"ל.

אליהו גבאי: אני מצטרף לברכות של חבריי.

אליהו גבאי: אני מבין שאתם הולכים להרוס את טרמינל 1.

זאב שריג: הטרמינל הפנים ארצי יעבור רק לקטע של טרמינל 1.

אליהו גבאי: על כל הרס אפשר בעתיד לבכות.

אליהו גבאי: לדעתי, צריך לתת את הדעת ולהמתין ולראות האם באמת התחזיות שאומרות שטרמינל 3 לא יוכל לעמוד בעומסים, יתגשמו.

אליהו גבאי: אחר כך תהיה בכייה לדורות.

אליהו גבאי: לכן, לא צריך למהר לעשות את הצעד הזה.

אליהו גבאי: אלה דברים שהשקיעו בהם כל כך הרבה ואחר כך רק יצטערו.

אליהו גבאי: ציינו כאן את כל ההקלות וההישגים בקיצור הזמן מרגע שהנוסע מגיע ועד שהוא עולה למטוס.

אליהו גבאי: יש הרבה תקלות בזמן קבלת המזוודות.

אליהו גבאי: גם אני נתקלתי בזה וגם אחרים סיפרו לי.

אליהו גבאי: איך אתם מתמודדים עם הבעיה כך שאדם לא יחכה שעה וחצי למזוודות?

אליהו גבאי: זאת בעיה שחוזרת על עצמה.

יעקב כהן: לזה אני מצטרף.

יעקב כהן: צריך לזרז את זה.

אליהו גבאי: אני רוצה לומר לכם שבית הכנסת שנמצא שם הוא בית כנסת יפה ומכובד לתפארת.

אליהו גבאי: רק כל פעם שאני בא הוא מלא.

אליהו גבאי: בפעם האחרונה שהייתי התפללתי בחוץ כי הוא היה מלא.

גבי אופיר: פתחנו עוד אחד.

אליהו גבאי: אז יישר כוח, ברוכים תהיו.

ישראל חסון: אני חייב ללכת לוועדה, גם אני רוצה להביע הערכה וידידות.

משה כחלון: אני מבקש מהמנכ"ל להשיב.

גבי אופיר: רשות שדות התעופה היא תאגיד סטטוטורי ופועלת על פי חוק ומנהלת את עסקיה באופן כלכלי עד כמה שניתן.

גבי אופיר: אנחנו, כמדיניות, לא רוצים להטיל על כתפיו של האזרח, אם אין צורך, מעבר ל-13 דולר, שהוא אחד הזולים בעולם.

גבי אופיר: עיקר ההכנסות שלנו זה מהנושא המסחרי.

גבי אופיר: 56% אחוז זה מההכנסות המסחריות.

גבי אופיר: הכוונה לחניות, ממ"ן, אל-על, החברות הזרות וכדומה.

גבי אופיר: כל עוד אנחנו מצליחים בעסקים אנחנו לא מעוניינים שהאזרח ישלם תוספת.

גבי אופיר: בכסף של האזרחים אנחנו משקיעים בתשתיות.

גבי אופיר: אני עומד לבנות שרוול נוסף בעלות 100 מיליון דולר.

גבי אופיר: אני הולך לבנות מסלול 0321 בעלות של 400 מיליון דולר.

גבי אופיר: 0321 זה מסלול שהכיוון שלו הוא 03 אזימוט ו- 21 זה 210.

גבי אופיר: זה מסלול נוסף שבו אני אוכל להנחית 55 טיסות, לעומת 27 טיסות כיום.

גבי אופיר: היום אני יכול להנחית 27 מטוסים בשעה.

גבי אופיר: בעתיד, לאחר המסלול הנוסף, אנחנו יכולים להגיע ל-55 נחיתות.

אבשלום וילן: מה זה לעתיד?

גבי אופיר: המועצה שלי החליטה ב-2009, אני מגדיר את זה ל-2007.

גבי אופיר: לשאלת חבר הכנסת מרציאנו: אני אזור גלילי, תאגידי, עצמאי.

גבי אופיר: לכן, כל מי שנמצא בפנים משלם.

גבי אופיר: חברת ממן היא חברה פרטית ולכן היא משלמת.

יורם מרציאנו: אין לי בעיה עם זה שהם משלמים, אני רק רוצה שישלמו משהו ללוד.

גבי אופיר: לזכותו של חבר הכנסת מרציאנו ייאמר שעוד טרם היותו חבר כנסת הוא ישב איתי ואמר: "אתם עשירים, תן לעניים".

גבי אופיר: קודם כל זה נגע לליבי.

גבי אופיר: התייצבתי אצל ראש עיריית לוד וניסיתי לעזור לו.

גבי אופיר: בפועל אני הרי משקיע בקהילה.

גבי אופיר: עד היום השקענו סדר גודל של 30 מיליון שקלים למיגון אקוסטי לבתי ספר – זכוכיות כפולות, מיזוג, חשמל לכולם.

יעקב כהן: באיזה ישובים השקעת?

גבי אופיר: בישובים שמוכרים על פי ועדת קורפו שמונתה בזמנו: ראשון לציון, חולון, אור יהודה.

גבי אופיר: מי שנמצא תחת מפת הרעש ומוכר על פי קריטריונים מקצועיים.

גבי אופיר: מדובר ב-25 בתי ספר ו-75 גני ילדים.

גבי אופיר: חוץ מזה אני מוביל כל שנה פרויקט חינוכי, שנקרא "לך השמים ולך הארץ", שמשולב עם איכות הסביבה ומשרד החינוך ומשולבים בו הרשויות.

גבי אופיר: באתי גם לעיריית לוד, שאגב, היא לא תחת מפת מפלס הרעש - - -

יורם מרציאנו: ולא היה לך עם מי לדבר, אני מאמין לך.

גבי אופיר: לא חשוב, נתתי מעבר לשורת הדין.

גבי אופיר: עירית לוד מנסה שנים שאני אשלם לה את המיסים.

גבי אופיר: אבל בפועל אני אזור גלילי עצמאי.

גבי אופיר: כמו שעירית לוד היא עצמאית, אני עצמאי.

גבי אופיר: גם אם נניח שפעם יחליטו, עיריית לוד לא תהיה מסוגלת לתת שירותים תעופתיים.

גבי אופיר: זה בלתי אפשרי.

גבי אופיר: אבל אני הייתי רחב, ואני אפגש איתו.

גבי אופיר: לגבי הלילה.

גבי אופיר: אני לא מעמיד את שיפור השירות, כתנאי לפתיחת הלילה.

גבי אופיר: אמרתי שאני צריך להיפגש עם השר שלי.

גבי אופיר: הוא חדש, יש לו כרגע מספיק פרויקטים.

גבי אופיר: כשתצליח השעה, מבחינתי, אני מתכוון להשיג את העניין של הלילה, בשיתוף עם הרשויות, כמובן.

גבי אופיר: אני עובד עם הרשויות יד ביד בנושא הזה.

גבי אופיר: בטרמינל 1 לא פתחו את הלילה, בגודל של חמישית מהגודל הזה.

גבי אופיר: לגבי טרמינל 1.

גבי אופיר: המועצה החליטה מזמן, טרם פתיחת טרמינל 3, שאין טרמינל 1, ובונה את טרמינל 3 להיקפים של עד 16 מיליון, על פי התב"ע, על פי מה שמאושר.

גבי אופיר: 60 אלף מטר זה לא רזרבה.

גבי אופיר: זה פרויקט יקר מאוד לשימור.

גבי אופיר: אני רוצה לומר, טרמינל 2 נועד בכל מקרה להריסה.

גבי אופיר: כבר הכנסנו מפעיל מטענים שלישי כדי לשבור את המונופול של ממ"ן וליצור עוד גורם תחרותי נוסף.

גבי אופיר: בנושא המטענים, יש סדר גודל של 306 אלף טון בשנה ואנחנו מתכוונים להגדיל אותו, בתכנית ארוכת טווח, עד למיליון טון בשנה.

גבי אופיר: אלה ההיקפים, וכל האזור הזה הולך לפיתוח בנושא המטענים ולכן טרמינל 2 לא קיים.

גבי אופיר: אנחנו מעבירים את התעופה הפנים ארצית מטרמינל 2 לטרמינל 1, והוא כרגע בבניה.

גבי אופיר: במקביל, אני כבר יוצא להחלטה, לדעתי תוך שבוע, עבור 2007, לבנות את הזרוע הרביעית.

גבי אופיר: מר פרידמן צודק בעניין הזה.

גבי אופיר: זה לא לעוד שנה ולא לעוד שנתיים.

גבי אופיר: זה פרויקט של 100 מיליון דולר.

גבי אופיר: הרבה טרמינלים נבנים במקביל עם תוספות כי זה הקדמת השקעה.

גבי אופיר: נאמר פה שתוך 36 דקות אנחנו נמצאים כבר בקצה.

גבי אופיר: יש כאלה שמגיעים ב-36 דקות, יש כאלה שמגיעים יותר, ויש כאלה שפחות, זה ממוצע.

גבי אופיר: בסך הכל, כל התחנות שלנו, לרבות חברות התעופה, בצ'ק אין, השתפרו ביחס לנקודת הפתיחה.

גבי אופיר: סך הכל, האזרח נכנס היום למסלול מהיר מאוד, אבל לא הכל אחיד.

גבי אופיר: בביטחון אין אחידות.

גבי אופיר: יש אנשים שעוברים מהר, ויש אדם שאחרי התשאול עובר עוד 40 דקות תשאול במשרד המקום אחר.

גבי אופיר: זה הממוצע.

גבי אופיר: לגבי המזוודות.

גבי אופיר: יש רמת שירות.

גבי אופיר: יש פעמים שכשאתה יוצא מהמטוס המזוודה כבר מחכה, ולפעמים זה לוקח חצי שעה.

גבי אופיר: במקרים הגרועים יותר זה לכיוון ה-50 דקות.

גבי אופיר: יש מקומות בעולם שלוקח שעה וחצי.

גבי אופיר: לגבי השבת.

גבי אופיר: עברתי כל כל הרבנים בישראל בנושא הזה.

גבי אופיר: זה מתקן בינלאומי שחייב לעבוד 7 ימים בשבוע, למעט יום כיפור שבו הוא סגור ומסוגר.

גבי אופיר: הוא נותן שירותים 24 שעות ביממה.

גבי אופיר: יחד עם זאת, יש מסעדות שהן סגורות בשבת, עבור אותה אוכלוסיה שגם אם המסעדה כשרה, אנשים לא יאכלו בה.

גבי אופיר: לכן המסעדות סגורות לחלוטין.

גבי אופיר: אין אצלנו שום מסעדה שאינה כשרה.

גבי אופיר: יש לנו את הרב שלנו ויש פיקוח.

גבי אופיר: יש, כמובן רצונות, באופן טבעי, שכל נושא המסחר יהיה סגור ומסוגר.

גבי אופיר: אנחנו לא כופים על אף אחד לטוס.

גבי אופיר: כמנכ"ל המתקן אני מאפשר חיים גם לצד הדתי, החרדי ביותר, לצד החילוני.

גבי אופיר: דיברת על בתי כנסת?

גבי אופיר: אגב, יש דרישה לתפילה במסגד.

גבי אופיר: מה אני עושה עם הדבר הזה?

גבי אופיר: אני מייצג את ממשלת ישראל כמנכ"ל.

גבי אופיר: כמו שפה בכנסת יש מקום תפילה למוסלמים, ויש מקומות תפילה למוסלמים בבתי חולים, יש צורך לתת מענה גם לסוגיה הזאת.

גבי אופיר: שים לב בכמה סוגיות של דת, לאו דווקא בצד - - -

יעקב כהן: איך אתה באמת מסתדר עם זה?

גבי אופיר: משתדלים.

גבי אופיר: אנחנו נחשפנו די רבות לטהרת כוהנים לגבי גופות ממטוסים.

גבי אופיר: גם את זה פתרנו.

יעקב כהן: מה עם הנושא הזה?

יעקב כהן: כי אני כהן ואני מנוע מלטפל בנושא.

זאב שריג: זאת הצעה אחרת איך הדבר הזה יורד טרם היציאה – יש מה שנקרא ספק.

זאב שריג: גם לזה יש לנו את התשובות לעניין.

זאב שריג: אתה כהן?

זאב שריג: גם לזה נכנסנו.

זאב שריג: סך הכל, אנחנו, כרשות, מאוד מקצועיים בתחום של מתן שירות.

משה כחלון: מה הסטאטוס של טרום טיסה?

גבי אופיר: אנחנו רוצים לפתוח עם אל-על גם בירושלים.

גבי אופיר: על פי הבקשה של חברות התעופה הזרות, שאבי פרידמן מוביל, חיפשנו מקום במנדרין תל אביב ונכשלנו.

גבי אופיר: אני רוצה לפתוח גם בחיפה.

גבי אופיר: היום יש רק בתל אביב.

גבי אופיר: טרום טיסה הוא לא כלכלי והוא לא פותר את הבעיה המהותית, אבל זאת רמת שירות שניתן לתת אותה בכל נקודת זמן.

גבי אופיר: מי שחושב שטרום טיסה עכשיו חסך בעיות בדלפקים, אז יש תשובות מצוינות איך לחסוך בדלפקים.

גבי אופיר: חברות התעופה היום מובילות הזמנות כרטיסים דרך האינטרנט.

גבי אופיר: זאביק, עם חברות התעופה, יתנו תשובות למי שמגיע עם מזוודת יד על ידי העברת יד.

גבי אופיר: כל מה שקשור לקיוסקים האוטומטיים - - -

לאה ורון: מתי יש לכם כוונה לפתוח שירותי טרום טיסה בערים נוספות?

גבי אופיר: זאת עבודה מול אל-על, זאת לא שאלת כסף.

גבי אופיר: זה תהליך שלוקח זמן.

גבי אופיר: אני מנסה בנצרת, כבר למעלה מ-8 חודשים.

גבי אופיר: זאת לא שאלת כסף, למרות שזה עולה לי, זאת יותר בעיה טכנית.

גבי אופיר: זה לא יהיה בקיץ הזה.

גבי אופיר: יש לנו שירות כזה רק בתל אביב.

יעקב כהן: הייתי מבקש שבהזדמנות תיתן לי תשובה לגבי מצב הכוהנים.

גבי אופיר: אני אשלח לך מכתב.

עמי אתגר: לאחר הוזכרו כאן מספרי הדלפקים והוספת המסלולים, עוד יותר אני חושב שרואים בבירור את הבעיה של מצב שבו טרמינל 1 לא יהיה לשימושים תעופתיים בתנועה בינלאומית.

עמי אתגר: זה יהיה חסם ותהיה בעיה מאוד מאוד גדולה.

עמי אתגר: אנחנו מבקשים שוועדת הכלכלה תתייחס לדבר הזה בהחלטה שלה.

משה כחלון: אנחנו לא מקבלים החלטה, זאת סקירה.

משה כחלון: גבי, אתה יכול להוסיף בנקודה זאת?

גבי אופיר: מועצת הרשות עשתה בדיקה טרם הגעתי.

משה כחלון: אתה מתכוון לבדוק את זה פעם נוספת?

גבי אופיר: אני אבדוק את זה פעם נוספת.

אבי פרידמן: אתה תגיע למצב שאנחנו נבכה על זה.

משה כחלון: המנכ"ל נענה לבקשת הוועדה לבדוק פעם נוספת.

משה כחלון: הוועדה נענתה לבקשתך להתערב.

יעקב כהן: רציתי לקבל תשובה לגבי מצב שמירת השבת באל-על.

ליאור יבור: אני לא בטוח שזה קשור לדיון כאן, אבל באופן עקרוני אל-על לא מפעילה טיסות סדירות בשבת.

יצחק זיו: אני יכול לומר שישבתי בהרבה וועדות בתקופה הקצרה שלי, אבל הפעם אני חושב שכולם יצאו מרוצים.

משה כחלון: נכון, היתה אווירה נוחה.

משה כחלון: כשנכנסתי לתפקיד אמרתי שהוועדה הזאת לא תעסוק רק בכיבוי שריפות ולא תיסחף אחרי אירועים.

משה כחלון: הבוקר ערכנו דיון בנושא הדואר.

משה כחלון: לא קרה שום דבר בדואר, לא קרתה תאונה, ולא היתה הפסקת חשמל.

משה כחלון: אותו דבר לגבי רשות שדות התעופה.

משה כחלון: שמענו את נושא ההיערכות שלהם.

משה כחלון: אני חושב שהיתה ישיבה טובה וחשובה.

משה כחלון: גם התבשרנו שהולך לעבור עלינו קיץ טוב.

משה כחלון: אני מודה לכולם, הישיבה נעולה.